KIRJALLINEN KYSYMYS E-1075/03

esittäjä(t): Claude Moraes (PSE) komissiolle

(31. maaliskuuta 2003)

Aihe: Vammaisten henkilöiden syrjintä matkustamisessa

Ranskan valtion rautatiet (SNCF) eivät tällä hetkellä suostu osoittamaan tai varaamaan istumapaikkaa sokealle henkilölle ja tämän opaskoiralle, mutta varauksen tekeminen pyörätuolia käyttävälle henkilölle onnistuu.

Onko komissio tietoinen säännöttömyyksistä ja syrjivistä käytännöistä, joita joissakin jäsenvaltioissa liittyy juna- ja linja-autoyhtiöiden käyttämiin vammaisten henkilöiden istumapaikkoihin sekä kyseisten yhtiöiden soveltamiin sääntöihin, jotka koskevat opaskoirien pääsyä linja-autoihin ja juniin?

Onko komissio tutkinut millään tavoin lentoyhtiöiden käytäntöä opaskoirien päästämisestä lentokoneen matkustamoon sekä lentoyhtiöiden pyörätuolin käyttäjille antamaa apua?

Loyola de Palacion komission puolesta antama vastaus

(15. toukokuuta 2003)

Komissio valmistelee parhaillaan ehdotusta asetukseksi kansainvälisen rautatieliikenteen matkustajien oikeuksista ja velvoitteista. Se on julkaissut äskettäin kuulemisasiakirjan, joka sisältää lukuisia ehdotuksia liikuntaesteisille henkilöille tarkoitetuista palveluista. Näihin sisältyvät tiedot, joista on ilmoitettava asianmukaisesti kaikille liikuntaesteisille henkilöille, myös sokeille ja kuuroille, työntekijöiden kouluttaminen liikuntaesteisten henkilöiden tarpeisiin vastaamiseksi sekä etenkin liikuntaesteisten henkilöiden kanssa tekemisissä olevien matkustajajärjestöjen kuuleminen sopivien palvelujen tarjoamiseksi. Kuulemisasiakirja ja sidosryhmiltä saadut vastaukset ovat saatavilla Internet-osoitteesta http://europa.eu.int/comm/transport/rail/passenger/initiative_en.htm. Asianomaisten kansallisten tai alueellisten viranomaisten on edelleen tarkasteltava Société Nationale des Chemins de Fer français (SNCF) -rautatieyrityksen ja muiden rautatieliikenteen harjoittajien erityistilannetta opaskoirien osalta.

Linja-autoihin pääsyä koskevat erityisvaatimukset sisältyvät direktiiviin, jossa käsitellään enemmän kuin kahdeksan istuinta käsittäviä ajoneuvoja koskevia erityissäännöksiä(1). Ramppeja tai hissejä koskevien teknisten eritelmien lisäksi direktiiviin sisältyy myös säännöksiä, joissa vaaditaan ensisijaisesti liikuntaesteisille matkustajille tarkoitettuja istumapaikkoja, pyörätuoleille varattuja erityisiä tiloja, tiloja opaskoiraa varten ja väriltään selkeästi erottuvia kaiteita heikkonäköisille matkustajille.

Lentoliikenteen harjoittajien osalta komission äskettäiseen muutettuun ehdotukseen(2) asetukseksi lennollepääsyn epäämisen sekä lentojen peruuttamisen tai pitkäaikaisen viivästymisen yhteydessä lentomatkustajille annettavaa korvausta ja apua koskevista yhteisistä säännöistä sisältyy artikla, jonka mukaan lentoliikenteen harjoittaja tai matkanjärjestäjä ei saa evätä lennollepääsyä liikuntarajoitteisilta, heidän kanssaan matkustavilta henkilöiltä tai virallisilta opaskoirilta eikä lapsilta, joilla ei ole saattajaa (6 artikla). Euroopan siviili-ilmailukonferenssi on hyväksynyt yleisemmin suuntaviivoja liikuntarajoitteisten henkilöiden kuljetuksen helpottamiseksi. Nämä suositukset koskevat muun muassa tiedotusta matkustajille, matkustajille annettavaa apua siirtymisessä sekä lentoasemalle saapumispisteestä lentokoneeseen että lentokoneesta lentoasemalta poistumispisteeseen, apua lentokoneeseen nousussa ja siitä laskeutumisessa sekä opaskoirien kuljettamista lentokoneen matkustamossa. Komission tarkoituksena on ehdottaa lainsäädäntöä, jolla taataan liikuntarajoitteisten henkilöiden tietyt oikeudet vuoden 2003 lopussa.

(1) Euroopan parlamentin ja neuvoston direktiivi 2001/85/EY, annettu 20. marraskuuta 2001, matkustajien kuljetuksessa käytettäviä, kuljettajan istuimen lisäksi enemmän kuin kahdeksan istuinta käsittäviä ajoneuvoja koskevista erityissäännöksistä sekä direktiivien 70/156/ETY ja 97/27/EY muuttamisesta (EYVL L 42, 13.2.2002).

(2) EUVL C 71 E, 25.3.2003.